Worcester F 80 Distinctiones

130 Mundus dicitur Mare

Mundus dicitur mare propter inquietudinem et amaritudinem in quo nauis principalis est cupiditas cui adherent tria genera scapharum et mercatorum, piscatorum, piratarum. Primi sunt in contractibus subdoli. Secundi in curiis astituti. Tercii sunt magnates improbi, in quibus sunt tria genera recium, scilicet, laqueus, viscus, hamus.

¶ Item mundus est naufragus ex periculis. Ideo comparatur mari cuius pericula sunt septem. Vnde versus: Sunt scopuli, Sirtes, Sirene, Scilla, Caribdis, / atque Bithalassus metuenda pericula ponti. Scopula sunt saxa prominencia que naues illidentes frangunt. Sic in mundo sunt scandala propter que homo dimittit opera penitentie. Sirtes sunt loca vbi est fundus inequalitas ita quod hic est aqua profunda. Ibi de prope est aqua vadosa vel nulla sed sabulum. Sic in mundo vnus habet abundanciam, alius indigenciam, contra quod dicitur Prou. 30[:8]: *Divitias* et paupertates *ne dederis mihi* sed *tantum victui meo tribue necessaria.* Scilla est ingens[[1]](#footnote-1) saxum habens multa prominencia ad que naues vel fluctus collisi reddunt magnum sonitum propter quod fabulose dicitur Scilla latrare. Sic in mundo sunt multi latratus quia uirgia, rixe, contenciones, secundum tamen Ysidorus, libri. undecim cap. quartus, poete fingunt Scillam fuisse vetulam cum cannus capitibus

/fol. 259rb/

latrantem. Caribdis est locus vertiginosus et voragiosus vbi naues transeuntes attrahuntur et submerguntur. Per quod designatur auaricia de qua Jer. 8[:10]: *A minimo usque ad maximum omnes sequuntur avaritiam*. Sed caribdis et auaricia partim sunt dissimiles, quia caribdis ter in die naturali fluctus absorbet, etc., quod reddit. Dicit tamen Hugusio quod caribdis secundum poetas fuit vetula voracissima que quia furata est boues Herculis, fulmanta est a[[2]](#footnote-2) ratione et in mari precipitata vbi adhuc fingitur antiquas rapacitates exercere. Sirene sunt monstra marina que cantus dulcedine nautas attrahunt et absorbent. Sic mundus per voluptatem, Ysai. 13[:22]: Sirene *in delubris* voluptatis. Fingunt tamen poete sirenas fuisse tres sorores transformatas ex parte virgines ex parte volucres, alas et vnglas[[3]](#footnote-3) habentes. Quarum vna voce, altera tibiis, tercia lira, canebat que electos nautas sua melodia in naufragium traxerunt. Secundum rei veritatem fuerunt que meretrices ducentes secum commiscentes ad egestatem. Bitalassus est locus limosus et bituminosus vbi nauis inpingentes detinetur. Sic in mundo societas hominum est infectiua, Eccli. 13[:1]: *Qui tetigerit picem inquinabitur ab ea*.

¶ Ista pericula pertransit homo fide radicatus, qui habet corpus pro naui in quo portat mercimonia preciosa, scilicet, animam cum potenciis, gratiis naturalibus et infusis. Nauta est racio que debet sedere in posteriori parte nauis et recolere de miseria sui ortus transacti et respicere ad partem anteriorem, scilicet, mortem. Malus erectus in medio est spes, velum caritas. Et sicut sedens in naui non percipit quam cito transit, nisi ad aliquod immobile in terra respiciat. Sic viuens in hoc mundo nisi ad crucifixum respiciat.

1. ingens ] Lambeth, F 128 *corr*. motus F 80. [↑](#footnote-ref-1)
2. a ] *add.* ~~marie~~ F 80. [↑](#footnote-ref-2)
3. et vnglas ] *add*. et vnglas F 80. [↑](#footnote-ref-3)